Tamurt tekcem di miḥlal, taqbaylit simal yettruḥ-as wemkan-is... d acu d sebba n waya? Anda-tt tifrat? Anda ara nessiweḍ ma nkemmel akka? Am akken is-yenna unaẓur :" Aḥlil ma tebɛitt akka...!"
D acu nenwa ad d-nemger deg iger warǧin nefris ? D acu nɣil ad d-yefk weḥriq deg warǧin teṛkeḍ tyuga? D acu neḍmeɛ deg win akken yeṭfen selfa netta warǧin id-iḥella duru? Am akken yeḥṣel wexlul di lɣiḍa i teḥṣel lezzayer di tamart n bu učamar. Yeḥṣel laṣel, yewḥel yegguma ad as-yefsi ckel. Yedderɣel win akken nenwa yettwali, iɛuẓeg winna akken nenwa issel! Seččen-aɣ ddel bessif, qeḍran yeffeɣ-d seg imuẓuɣen-nneɣ nukwni mazal neqqar : Maɛlic, Inca’Ellah, Salem Ɛalikum, Saḥa ɛidkum, Saḥa fturkum, bṣeḥtek, rtg…
Laṣel ass-mi id-yesteqsa, azzayri yeḍḥa-d yefcel, allaɣ-is yebezwez s ddin, yuɣal-as weɛjar yerna yettzuxu yis. Tamusni ass m’akken id-nuda fell-as tufa-t-id yezder di targit n ddin, yeṭṭef-it bubarak seg učamar-is yegguma ad as-yebru. Ar melmi ad d-yendekwi? Ar melmi tafat?
Ass-agi ma nger tamawt ɣer tmetti, ad naf belli ilmeẓyen-nneɣ lsan mliḥ: la veste en cuire, le gel, les écouteur deg imeẓaɣ-nsen…lḥaṣun amzun akken di lurrupa iten-yuɣ lḥal, maɛna d acu kan ur ẓrin ara, belli iṛumyen uqbel ad awḍen ɣer lačiči-agi, ɛeddan-d si tegrawla n tmusni, snulfan-d, uran, ɣran, nudan ad snefsusin leqyud yurzen timetti-nsen… ma d nukwni nezwar-as I lebni si sqef, nebda qebel di tmusni n l’gel akwed usarwal, ma d allaɣ tezdeɣ-it tassemt, ulac tikta, ulac asnulfu, ulac axemmem…Allaɣ yettwarez, yebezwez, I wakken ad ixemmem yeɛdez. Ma nezzi tamuɣli-nneɣ ɣer yelmeẓyen n tmurt n iqbayliyen, ad naf belli kifkif, ass-agi ttun amennuɣ-nni, ttun wid-nni yeɣlin di 2001, ttun Maɛtub, ttun M.Mammeri, ttun belli d nutni ɣur d-tegwra tsarutt. Ass-agi lhan-d d l’gel, lhan-d akwed cna n rray, ttun iseɣ, ttun tugdut, ttun taqbaylit (yemma-t-sen). Yewwet-d waḍu n tatut, yewwi yid-s irden yeǧǧa-y-aɣ-d ɣer deffir alim…
Ad as-temmeslayeḍ I walbaɛḍ ɣef tjaddit ad ak-yini : «…aha ǧaɣ a xxu!..», « …D acu-tt tmaziɣt-agi!...», «… taqbaylit ur tesseččay ara aɣrum !…», « …vive le foot… »...rtg. Maɛna mi d-yewweḍ 25 yunyu ad ruḥen zaɛma ad d-zuṛen timeqbart n Maṭub Lwennas, mi d-yewweḍ 20 Yebrir ad d-subben merra s iberdan «…Anwa wigi d imaziɣen…, nous ne sommes pas des arabes uh..uh..uh!...Tamaziɣt di lakul uh..uh..uh!...» Tewweḍ tfidi s iɣes ma d nukni mazal-aɣ neṭṭes.
Anwi I d sebba di twaɣit-agi: - d imawlan? -d aɣerbaz? d ikubar? neɣ - d adabu? Semsed allaɣ-ik a mmi-s tmurt, aff-d tiririt uqbel ad k-yawi wasif d aswen…!
sɣur: MUCCEN
kab_Latn kab_Latn kab_Latn kab_Latn kab_Latn kab_Latn kab_Latn